Flippie | SkalkSkryf
Toer na Salzburg »
Julie 30, 2014 deur Louwie
`n Storie uit Mooinooi, geskryf deur broer Flip.
Ek drink saam met my goeie ou vriend Langtoon 'n koppie koffie by sy gunsteling Wimpy in Brits. Daar het ons al baie gesit en kuier en besigheid bespreek. Dit is asof die plek Langtoon ook verder aanspoor om met sy stories uit te kom. Gewoonlik is dit gekoppel aan die onderwerp van die dag en gister was dit presies netso. Ons kerm so oor dwars klappe wat die lewe uitdeel en hoe magteloos 'n mens soms in 'n situasie is.
Langtoon vertel dat toe hy nog 'n onderwyser by die Laerskool was, was daar 'n seun in sy klas wat nie heeltamal soos die ander was nie. So effens van 'n "nerd". Flippie was stil en teruggetrokke. Hy was nie in die top 5 in die klas nie maar was akademies bo die gemiddeld. Maar hy was ook pynlik netjies en stiptelik. Jy kon hom op omtrent niks fouteer nie. Nie sy huiswerk, kleredrag of hoe hy hom gedra nie. Hoewel hy half eenkant was het hy nogtans goed reggekom met sy klasmaats. Dit is nie asof hulle op hom neergesien het nie. Langtoon sê dat, indien nodig kon hy of enige van die kinders in die klas 'n lekker gesprek met Flippie voer. Baie duidelik het hy 'n goeie opvoeding gehad. Sy taalgebruik was suiwer en jy het hom nooit hoor lelik praat nie.
Eendag daag Flippie by die skool op met 'n skoenboks. Dié klou hy vas waar hy ookal gaan. Langtoon vra hom toe wat in die boks is en Flippie sê hy moet kom luister maar mag nie oopmaak nie. Die kinders in die klas word ook nuuskierig en almal drom om hom saam om te luister na wat in die boks aangaan. Langtoon sê dat as Flippie die boks so heen en weer beweeg is daar sulke krapgeluide hoorbaar. Nou enige seun wat by die skool aankom met iets in 'n boks wat krapgeluide maak is hoogs onder verdenking. Iets was nie lekker pluis nie. Maar verniet of Flippie die boks se deksel wil lig.
Langtoon staan nog en wonder hoe hy die saak verder moet hanteer want hy verwag nie iets boos van Flippie nie. Moet hy hom verplig om die deksel op te lig of nie? Ewe ongemerk skuif een van die seuns nader en met een beweging haal hy die boks se deksel af voordat Flippie kan keer. Almal spring weg na 'n veilige afstand en daar fladder 'n pragtige blou renduif uit die boks uit. Die duif kies dadelik koers deur toe en is uit en weg in 'n oogwink.